open-index/open-wikipedia-markdown huggingface dataset:
மஞ்சும்மல் பாய்ஸ்

***மஞ்சும்மல் பாய்ஸ்*** (*Manjummel Boys*), 2024 ஆம் ஆண்டு மலையாள மொழியில் வெளியான பரபரப்பூட்டும் திரைப்படம் ஆகும். இது ஒரு உண்மை சம்பவத்தை அடிப்படையாகக் கொண்ட கதையான இது நண்பர்கள் குழுவைச் சுற்றி வருகிறது. தங்கள் விடுமுறையைக் கழிக்க கொடைக்கானல் செல்லும்போது அவர்களில் ஒருவர் குணா குகைக்குள் சிக்கிக் கொள்ளும்போது அவர்களின் விடுமுறை எதிர்பாராத திருப்பத்தை எடுக்கிறது. 

இத்திரைப்படத்தில் சௌபின் சாகிர், சிறீநாத் பாசி, பாலு வர்கீசு, கணபதி எஸ். பொதுவால், லால் ஜூனியர், தீபக் பரம்போல், அபிராம் ராதாகிருஷ்ணன், அருண் குரியன், காலித் ரகுமான், சந்து சலீம்குமார், விஷ்ணு ரெகு ஆகியோர் நடித்துள்ளனர். இப்படத்திற்கு சுசின் சியாம் இசையமைத்துள்ளார். 2023 சனவரியில் கொடைக்கானலில் முதன்மைப் புகைப்படம் எடுத்தல் தொடங்கி, 101 நாட்களுக்குப் பிறகு படபிடிப்பு முடிந்தது.

22 பிப்ரவரி 2024 அன்று திரையரங்குகளில் வெளியானது. விமர்சகர்களிடமிருந்து நேர்மறையான விமர்சனங்களைப் பெற்றது. 

## கதைச் சுருக்கம்

கொச்சியிலிருந்து நண்பர்கள் குழு ஒன்று தமிழ்நாட்டின் கொடைக்கானலுக்கு சுற்றுலா செல்கிறது. அவர்கள் கொடைக்கானலுக்கு புறப்படுவதற்கு முன், நண்பர் ஒருவர் குணா குகையில், கமல்ஹாசனின் குணா திரைப்படம் படமாக்கப்பட்ட இடத்தைப் பற்றி கூறுகிறார். குடிபோதையில், அதிக மகிழ்ச்சியுடன், நண்பர்கள் குணா குகைக்கு (டெவில்ஸ் கிச்சன்) அருகில் சென்று, குகைகளின் தடைசெய்யப்பட்ட பகுதிகளை தாங்களாகவே ஆராய முடிவு செய்கிறார்கள். பதுங்கியிருக்கும் ஆபத்துகளைப் பற்றி ஏதும் அறியாமல், நண்பர்கள் அங்கும் இங்கும் அலைந்து திரிகிறார்கள். ஒரு கட்டத்தை அடைந்ததும், சுபாசு என்பவர் குகைக்குள் விழுந்து விடுகிறார். அதற்கு பிறகு என்ன நடக்கிறது என்பதை மீதிக் கதைச் சொல்கிறது.

## தயாரிப்பு
இந்த திட்டம் ஆரம்பத்தில் சனவரி 2023 இல் அறிவிக்கப்பட்டது  இயக்குநர் சிதம்பரம் என்பவர் *ஜன. இ. மேன்* (2021) படத்தை இயக்கிய பின்னர், தனது இரண்டாவது படமாக இந்தப் படத்தை இயக்கியுள்ளார்.  2006 ஆம் ஆண்டு குணா குகையில் நடந்த ஒரு உண்மை சம்பவத்தை அடிப்படையாகக் கொண்டு இப்படம் எடுக்கப்படுள்ளது. 

2023 சனவரியில் கொடைக்கானலில் முதன்மை புகைப்படம் எடுக்கத் தொடங்கி, 101 நாட்கள் படப்பிடிப்பிற்குப் பிறகு படபிடிப்பு முடிவடைந்தது.  கொச்சிலும், பெரும்பாவூரிலும் சில காட்சிகள் படமாக்கப்பட்டது. 

இப்படத்திற்கு *சுசுன் சியாம்* என்பவர் இசையமைத்துள்ளார். இதில் பிரதீப் குமார் மற்றும் ராப்பர் வேடன் பாடிய இரண்டு பாடல்கள் இடம்பெற்றுள்ளன. பாடல் வரிகளை அன்வர் அலி மற்றும் வேடன் எழுதியுள்ளனர்.

## வரவேற்பு
*மஞ்சும்மல் பாய்ஸ்* அதன் தொழில்நுட்ப அம்சங்கள், நடிப்பு, திரைக்கதை மற்றும் இயக்கம் ஆகியவற்றிற்காக விமர்சகர்களிடமிருந்து நேர்மறையான விமர்சனங்களைப் பெற்றது.

## மேற்கோள்கள்

## வெளியிணைப்புகள்
* 

பகுப்பு:2024 மலையாளத் திரைப்படங்கள்
பகுப்பு:இந்திய மலையாளத் திரைப்படங்கள்
உலகத் தாவரங்கள் இணைநிலை

**உலகத் தாவரங்கள் இணைநிலை** (*POWO = Plants of the World Online*) என்பது தாவர இனங்களின் இணைநிலை தரவுதளம் ஆகும். இணையத்தில் இந்த இணையதள தரவுப்பக்கங்களை, அரச கழக தாவரவியல் பூங்கா, கியூ பேணுகிறது.  2017 ஆம் ஆண்டு மார்ச்சு மாதம் இத்தளத்தினை உலகினருக்கு அறிமுகப்படுத்தியது. இதன் முக்கிய தொடக்க இலக்கு யாதெனில், “க்க2020 ஆம் ஆண்டுக்குள் உலக வித்துத் தாவரங்கள்  குறித்த செய்திகளை ஒருங்கிணைத்து, தனது பயனர்களுக்கு தருதல்” ஆகும். எனவே, முதல் இலக்காக, வெப்ப வலயத்திலுள்ள ஆப்பிரிக்க தாவர வளங்களை ஒருங்கிணைத்தது. குறிப்பாக சாம்பேசியகா (Zambesiaca) தாவரவளம், கிழக்கு; மேற்கு ஆப்பிரிக்கத் தாவர வளங்கள் ஒருங்கிணைத்தல் ஆகும்.

இதன் தாவரத் தரவுதளமானது, பன்னாட்டுத் தாவரப் பெயர்கள் குறிப்பேடு தரவுகள் உள்ள  தாவரக் குடும்பங்களின் தேர்ந்த உலக சரிபார்ப்புப் பட்டியை பயன்படுத்திக் கொண்டது. மேலும்,  அரச கழக தாவரவியல் பூங்கா, கியூ (WCVP) தரவுகளும் அடங்கியுள்ளன. தற்போது இத்தளத்தில்,   14, 25, 000  தாவரங்களின் ஏற்றுக் கொள்ளப்பட்ட தாவரவியல் பெயர்கள் உள்ளன. அவற்றில் 2, 02, 400 தாவர விவரங்களும், 3, 86, 600 தா்வரங்களின் படங்களும் கட்டற்ற உரிமத்தில் உள்ளன. 

## இவற்றையும் காணவும்
* ஆத்திரேலிய தாவரப் பெயர் குறிப்பேடு (Australian Plant Name Index)
* Convention on Biological Diversity
* eMonocot
* பன்னாட்டுத் தாவரப் பெயர்கள் குறிப்பேடு
* Tropicos
* World Flora Online

## மேற்கோள்கள்

.
பகுப்பு:தாவர வகைப்பாட்டியல்
ஜே. வி. நாதன்

**ஜே. வி. நாதன்** (*J. V. Nathan*) என்பவர் ஓர் எழுத்தாளரும்,  பத்திரிகையாளரும் ஆவார். இதுவரை 400-க்கும் மேற்பட்ட சிறுகதைகளை எழுதியுள்ளார். கட்டுரை ஆசிரியராகவும் இவர் அறியப்படுகிறார். சிறந்த சிறுகதைக்கான ‘இலக்கியச் சிந்தனை’ அமைப்பின் பரிசை மூன்று முறை பெற்றுள்ளார்.

## வாழ்க்கைக் குறிப்பு
இவர் கடலூர் மாவட்டம் சிதம்பரத்தில் பிறந்தவர். வேலூரில் வசித்து வருகிறார். ‘ஆனந்த விகடன்’ நிறுவனத்தில் பணியாற்றினார். விகடனுக்குப் பிறகு, ‘ஜன்னல்’ மாதமிருமுறை இதழில் பொறுப்பாசிரியராகனார். சக்தி விகடன் மாதமிருமுறை இதழில் பிற மாநிலங்களின் புகழ் பெற்ற ஆலயங்களைப் பற்றி தொடர்ந்து எழுதினார். *ஆரோக்கியம் அருளும் ஆலய விருட்சங்கள்* என்ற தொடரை 48 அத்தியாயங்கள் சக்தி விகடனில் எழுதி, அதை ஆனந்தவிகடன் நூலாக வெளியிட்டது.

இவருடைய 70 சிறுகதைகள் கன்னடம், தெலுங்கு, சமற்கிருதம் ஆகிய மொழிகளில் பெயர்க்கப்பட்டு வெளிவந்துள்ளன. ஜூனியர் விகடன் இதழில் இவர் எழுதிய *முகமூடி இல்லாத கொள்ளைக்காரர்கள்!* என்ற இவரது கட்டுரை, ‘பாஞ்ச ஜன்யம்’ என்ற விருதைப் பெற்றுள்ளது.

## படைப்புகள்
# வேட்டை 
# அதிதி 
# ஆரோக்கியம் அருளும் ஆலய விருட்சங்கள்
# மெளனியின் மறுபக்கம் 
# ஜே.வி.நாதன் சிறுகதைகள்
#பூதக்கண்ணாடி சாமிசிறுகதை
# அம்மாவின் பெட்டி சிறுகதைகள்
# எழுதப்படாத தீர்ப்புகள்சிறுகதைகள்
# ஜே.வி.நாதன் சிறுகதைகள் (50)தொகுப்பு ஒன்று
# ஜே.வி.நாதன் சிறுகதைகள்(40) தொகுப்பு இரண்டு.
# கேரள திவ்ய‌தேசங்கள்
#திருவாங்கூர் திவ்ய தேசங்கள்
#கடவுள் தோன்றியக் கதை திருக்கோயில்கள் உருவானது எப்படி?
# பிற‌மாநில அபூர்வ ஆலயங்கள் (50)

## மேற்கோள்கள்

https://www.pustaka.co.in/home/author/jv-nathan

பகுப்பு:தமிழக எழுத்தாளர்கள்
பகுப்பு:வாழும் மக்கள்
பகுப்பு:கடலூர் மாவட்ட மக்கள்
இரண்டாம் ஷாஜகான்

**இரண்டாம் ஷாஜகான்** (*Shah Jahan* II) (சூன் 1696 - 19 செப்டம்பர் 1719)) 1719 ஆம் ஆண்டில் சில காலம் பன்னிரண்டாவது முகலாயப் பேரரசராக இருந்தவர். 17 செப்டம்பர் 1719 அன்று காசநோயால் இறக்கும் வரை பேரரசராக பதவி வகித்தார்.

சையத் சகோதரர்களால் தேர்ந்தெடுக்கப்பட்ட பிறகு, இவர் 6 சூன் 1719-இல் பதினோராவது முகலாயப் பேரரசர் *ரஃபி-உத்-தராஜத்துக்குப்* பிறகு பதவியேற்றார். இரண்டாம் ஷாஜகான் சையத் சகோதரர்களுக்கு ஒரு முக்கிய நபராகவும் பணியாற்றினார்.

## சொந்த வாழ்க்கை
இரண்டாம் ஷாஜகான் *ரஃபி உத் தௌலா*வாகப் பிறந்தார். இவர் ரஃபி-உஷ்-ஷானின் இரண்டாவது மகனும் முதலாம் பகதூர் சாவின் பேரனும் ஆவார். இவரது சரியான பிறந்த தேதி தெரியவில்லை. ஆனால் இவர் தனது சகோதரர் ரஃபி உத்-தராஜத்தை விட பதினெட்டு மாதங்கள் மூத்தவர் என்று நம்பப்படுகிறது. மேலும் இவர் திருமணம் செய்து கொண்டாரா இல்லையா, இவருக்கு குழந்தை இருந்ததா இல்லையா என்பதும் தெரியவில்லை.

## ஆட்சி

1719 ஆம் ஆண்டு ஜூன் 6 ஆம் தேதி இரண்டாம் ஷாஜகான் அரியணை ஏறினார். இவரது தம்பி *ரஃபி உத்-தராஜத்* காச நோயால் இறந்த பிறகு இவரது முடிசூட்டு விழா செங்கோட்டையின் திவான்-இ-காஸில் நடைபெற்றது. இரண்டாம் ஷாஜகான் என்ற பட்டத்தையும் இவர் பெற்றார்.

இவரது இளைய சகோதரரைப் போலவே, இரண்டாம் ஷாஜகானும் சையத் சகோதரர்களால் தேர்ந்தெடுக்கப்பட்டார். ஆனால் இவருக்கு எந்த அதிகாரமும் இல்லை. இவரது பெயர் குத்பாவில் முதல் முறையாக ஜூன் 13 அன்று வாசிக்கப்பட்டது. ஜூன் 11 அன்று திவான்-இ-ஆமில் இவரது முதல் தோற்றம் இருந்தது. சையத் சகோதரர்களில் எவரேனும் ஒருவர் இல்லாமல், இவர் எந்த பிரபுக்களையும் சந்திக்கவோ அல்லது வெள்ளிக்கிழமை தொழுகையில் கலந்துகொள்ளவோ அனுமதிக்கப்படவில்லை.

## இறப்பு
இரண்டாம் ஷாஜகான் தனது தம்பியைப் போலவே காசநோயால் பாதிக்கப்பட்டார். ஒரு ஆட்சியாளரின் கடமைகளைச் செய்ய உடல் ரீதியாகவும் மன ரீதியாகவும் தகுதியற்றவராக இருந்தார். 1719 செப்டம்பர் 17 அன்று பித்யாபூரில் இறந்தார். தில்லியில் உள்ள மெக்ராலியில் உள்ள குத்புதீன் பக்தியார் காக்கியின் தர்காவில் ரஃபி உத்-தராஜத்தின் அருகில் இவரது உடல் அடக்கம் செய்யப்பட்டது.

பதினெட்டாம் நூற்றாண்டின் அரசவை வரலாற்றாசிரியரான முகம்மது காடி கம்வார் கான், இரண்டாம் ஷாஜகான் சையத் சகோதரர்களால் நஞ்சு வைத்து கொல்லப்பட்டதாகக் கூறினார். ஆனால் வரலாற்றாசிரியர் வில்லியம் இர்வின் இதை மறுத்தார். அபினி உட்கொள்வதை நிறுத்தியதால் இவருக்கு வயிற்றுப்போக்கு ஏற்பட்டது என்றும், மேலும் ஷாஜகானின் மரணத்தால் சையத் சகோதர்களுக்கு எந்தப் பயனும் இல்லை என்றும், இவர் இறந்தது சையத் 
சகோதரர்களில் ஒருவரான கம்வார் கானை மிகவும் வருத்தப்பட வைத்தது என்றும் கூறினார்.

## மேற்கோள்கள்

## நூல் பட்டியல்
* 
* 
* 

## வெளி இணைப்புகள்

*Mughal dynasty genealogy

பகுப்பு:1719 இறப்புகள்
பகுப்பு:முகலாய அரசர்கள்
பகுப்பு:இந்திய முஸ்லிம்கள்
மலேசிய தர நிர்ணய அமைவனம்

**மலேசிய தர நிர்ணய அமைவனம்** (மலாய்: *Agensi Kelayakan Malaysia* (**AKM**); ஆங்கிலம்: *Malaysian Qualifications Agency*) (**MQA**); என்பது மலேசியத் தகுதிச் சட்டம் 2007-இன் கீழ் மலேசியாவில் நிறுவப்பட்ட சட்டப்பூர்வமான தர நிர்ணய அமைப்பாகும். மலேசியாவின் கல்வி நிறுவனங்களால் வழங்கப்படும் இடைநிலைக் கல்வி; மற்றும் உயர்நிலைக் கல்வியை அங்கீகரிக்கும் அமைப்பாக மலேசிய தர நிர்ணய அமைவனம் உருவாக்கப்பட்டது. 

மேலும் தனியார் கல்வி நிறுவனங்கள் வழங்கும் கல்வித் தகுதிகளுக்கான சான்றிதழ்களை அங்கீகரிக்கும் கடப்பாடும் மலேசிய தர நிர்ணய அமைவனத்திற்கு உண்டு. இந்த அமைப்பின் தலைமை அலுவலகம் சிலாங்கூர் சைபர்ஜெயாவில் உள்ளது.

## பங்கு
மலேசிய உயர்கல்வியின் தர உறுதிப்பாட்டின் அடிப்படையில், மலேசியத் தகுதிக் கட்டமைப்பைச் செயல்படுத்துவதே மலேசிய தர நிர்ணய அமைவனத்தின் முக்கியப் பங்கு ஆகும். மற்றும் தேசியக் கல்வித் தகுதிகளுக்கான அளவுகோல்கள் மற்றும் தரநிலைகளை நிர்ணயம் செய்வதும் அந்த அமைப்பின் செயல்பாடுகளில் முக்கியமாகக் கருதப்படுகிறது. 

### மலேசிய தர நிர்ணய அமைப்பின் செயல்பாடுகள்

* மலேசியத் கல்வித் தகுதிக் கட்டமைப்பின் நிலைத்தன்மையைச் செயல்படுத்துதல்
* கல்விக் கழங்களின் ஒத்துழைப்புடன் கல்வி விருதுகள், கல்விச் சான்றிதழ்களுக்கான தரநிலைகளை உருவாக்குதல்
* உயர்க்கல்வி நிறுவனங்கள் மற்றும் அவற்றின் திட்டங்களின் தரத்தை உறுதிப்படுத்துதல்
* நிர்ணயிக்கப்பட்ட அளவுகோல்கள் மற்றும் கல்வித் தரநிலைகளைப் பூர்த்தி செய்யும் கல்வித் துறைகளுக்கு அங்கீகாரம் வழங்குதல்
* கல்வித் தகுதிகளை அங்கீகரித்து அவற்றின் நடைமுறைகளை எளிதாக்குதல்
* மலேசியக் கல்வித் தகுதிகள் தொடர்பான பதிவேடுகளைப் பராமரித்தல்

## மேற்கோள்கள்

## மேலும் காண்க
* மலேசிய கல்வி அமைச்சு
* மலேசிய உயர்க் கல்வி அமைச்சு

## வெளி இணைப்புகள்
* Malaysian Qualifications Agency

பகுப்பு:மலேசிய அரசு‎ 
பகுப்பு:மலேசிய அமைச்சுகள்
பகுப்பு:மலேசிய அமைப்புகள்
பகுப்பு:மலேசிய நிறுவனங்கள்
Sridhar G/மணல்தொட்டி1

**பந்தபுளி **(Panthapuli) என்பது இந்தியாவின் தமிழ்நாடு மாநிலத்தில் உள்ள தென்காசி மாவட்டத்தில் இருக்கும் சங்கரன்கோவிலுக்கு அருகில் அமைந்துள்ள ஒரு கிராமமாகும். திருநெல்வேலி-இராசபாளையம் நெடுஞ்சாலையில் இக்கிராமம் அமைந்துள்ளது.

2008 ஆம் ஆண்டின் பிற்பகுதியில் நடந்த கோவில் நுழைவுப் போராட்டத்தின் போது இந்தக் கிராமம் பரவலாகப் பேசப்பட்டது. அனைவரையும் கோவிலில் நுழைய அனுமதிக்க வேண்டும் என்பதற்காக நடைபெற்ற தலித்துகள் மற்றும் தலித்துகள் அல்லாதவர்களுக்கு இடையே ஏற்பட்ட மோதல்களாகும். இந்தக் காரணத்திற்காக பந்தபுலி கிராமத்தில் அமைந்துள்ள கண்ணநல்லூர் மாரியம்மன் கோவில் 2008 ஆம் ஆண்டு வரை மூடப்பட்டிருந்தது. இந்தியப் பொதுவுடைமை கட்சி (மார்க்சியம்) 2008 ஆம் ஆண்டு திசம்பர் மாதம் 17 ஆம் தேதியன்று தலித்துகளுடன் சேர்ந்து கோவிலில் நுழையப் போவதாக அறிவித்தது. இதனால் சுமார் 400 தலித் அல்லாதவர்கள் கிராமத்தை விட்டு வெளியேறி அருகிலுள்ள மலைப்பகுதியில் குடியேறினர்.

தலித்களுக்கு ஆதரவாக மாவட்ட நீதிமன்றம் தீர்ப்பு வழங்கியும் கோயிலுக்குள் நுழைய அவர்கள் அனுமதிக்கப்படவில்லை. இதன் விளைவாக, தலித்துகள் தங்கள் கிராமத்தை விட்டு வெளியேறி கிராமத்திற்கு அருகிலுள்ள மலையடிவாரத்தில் குடியேறினர். 2008 ஆம் ஆண்டு டிசம்பர் 25 ஆம் தேதி முதலமைச்சர் மு. கருணாநிதி பிறப்பித்த அரசாணையின் பேரில், மாவட்ட ஆட்சியர் ஜி.பிரகாஷ் மற்றும் காவல் கண்காணிப்பாளர் அசுரா கர்க் ஆகியோர் தலைமையில் தலித் மக்கள் தலித் அல்லாதவர்களின் எதிர்ப்பையும் கோபத்தையும் மீறி கோயிலுக்குள் நுழைந்தனர். அப்போது முதல் பூசைகள் ஒரு வழக்கமான அடிப்படையில் அனைவருக்குமாக செய்யப்படுகின்றன.

## மேற்கோள்கள்
நாக்கி மக்கள்

**நாக்கி** அல்லது **நாஷி** **மக்கள்** என அழைக்கப்படுகின்றனர்) என்பவர்கள் சீனாவில் வாழ்கின்ற ஓர் இனக்குழுவினர் ஆவர். இவர்கள் சீன மக்கள் குடியரசால் அதிகாரப்பூர்வமாக அங்கீகரிக்கப்பட்ட 56 இனக்குழுக்களில் ஓர் இனக்குழுவினர் ஆவர். இவர்கள் சீனாவின் யுனான் மாகாணத்தின் வடமேற்குப் பகுதியிலும், சிச்சுவான் மாகாணத்தின் தென்மேற்குப் பகுதியிலும் கிழக்கு இமயமலையை ஒட்டிய ஹெங்டுவான் மலைகளில் வசிக்கும் மக்கள் ஆவர்.

நாக்கி மக்கள் வடமேற்கு சீனாவிலிருந்து வந்தவர்கள் என்று கருதப்படுகிறது. இவர்கள் பிறகு தெற்கே திபெத்திய பகுதிகளை நோக்கி இடம்பெயர்ந்தனர. இவர்கள் பொதுவாக வளமான ஆற்றங்கரையை ஒட்டிய நிலப்பகுதிகளில் வாழ்கின்றனர். நாக்கி மக்கள், பாய் மக்கள் மற்றும் திபெத்தியர்களுடன் சேர்ந்து, தேயிலை மற்றும் குதிரை வழித்தடங்கள் என அழைக்கப்படும் லாசா மற்றும் இந்தியாவுக்கு இடையேயான ஆபத்தான நிலப்பரப்புகளில் வர்த்தகம் செய்தனர்.

உத்தியோகபூர்வ சீன அரசாங்க வகைப்பாடு மோசு மக்களை நாக்கி மக்களின் ஒரு பகுதியாக கருதுகின்றது. இரண்டு குழுக்களும் கியாங் மக்களின் வழித்தோன்றல்களாக இருந்தாலும் மற்றும் அந்தந்த மொழிகளுக்கு இடையே மிகவும் குறிப்பிடத்தக்க ஒற்றுமைகள் இருந்தபோதிலும், இரு குழுக்களும் இப்போது கலாச்சார ரீதியாக வேறுபட்டதாக புரிந்து கொள்ளப்படுகிறது.

## கலாச்சாரம்
நாக்கி மக்களின் வீடுகள் சிறப்பு மரச் செதுக்கல்களால் அலங்கரிக்கப்படுகின்றன. இந்த வீடுகள் பெரும்பாலும் ஹான் கட்டடக்கலை பாணியை மூலமாக கொண்டவையாகும். பொதுவாக ஒரு பெரிய முற்றத்தை சுற்றி மூன்று அல்லது நான்கு வீடுகள் கட்டப்படுகின்றன. அரிதாகக் காணக்கூடிய நாக்கி கைப்பின்னல்கள், டோங்பா ஓவியம், டோங்பா மரச் செதுக்குதல் போன்ற பல கலைகள் நாக்கி மக்களுக்கு சொந்தமானது.

இந்த மக்களின் வழக்கப்படி குடும்பத் தலைவியாக பெண்கள் பொறுப்பேற்று குடும்பத்தை வழிநடத்துகின்றனர். ஒரு பெண் பரம்பரையாக தாயிடமிருந்து பெற்ற சொத்துக்களை அவளுடைய சகோதரிகள் மற்றும் சந்ததியினருக்கு விட்டுவிடுகிறார்.

பெண்கள் அகலமான கைகள் கொண்ட ரவிக்கை மற்றும் நீண்ட கால்சட்டைகளுடன் கூடிய தளர்வான கவுன்களை அணிந்து, இடுப்பில் அலங்கரிக்கப்பட்ட பட்டைகளை அணிகின்றனர். தோளில் செம்மறி ஆட்டு தோலால் செய்யப்பட்ட போர்வையை போர்த்திக்கொள்கின்றனர். மேலும் வெள்ளி காதணிகளுடன், பருத்தியால் செய்யப்பட்ட பெரிய கருப்பு தலைப்பாகைகள் அணிகின்றனர். நவீன காலத்தில், இளைய தலைமுறையினர் மத்தியில் பாரம்பரிய உடைகள் அரிதாகவே அணியப்படுகின்றன. இது இப்போது பொதுவாக கலாச்சார நிகழ்வுகள் மற்றும் சிறப்பு சந்தர்ப்பங்களில் மட்டுமே அணியப்படுகிறது.

முதலில் இறந்தவர்களை எரிப்பதை வழகமமாக கொண்டிருந்த இந்த மக்கள், குயிங் வம்சத்தின் பிற்பகுதியில் ஆரம்பித்து இறந்தவர்களை அடக்கம் செய்யும் முறையை பின்பற்ற துவங்கினர். இறந்தவர்களின் பாவங்களைப் போக்குவதற்காக இறுதிச் சடங்கில் மத நூல்கள் படிக்கப்படுகின்றன.

ஒரு சில நாக்கி ஆண்கள் பழங்கால சீன பாரம்பரியமான பருந்து வேட்டையாடுகின்றனர். இந்த நடைமுறை இன்று சீனாவின் பிற பகுதிகளில் அரிதாகவே காணப்படுகிறது.

## மேற்கோள்கள்

## மேலும் படிக்க

* . 8+636 pages.
* .
* .
* .
* 
* .
* .
* .
* 
* Joseph Francis Rock: *The Ancient Na-khi Kingdom of Southwest China*. 2 volumes (Harvard-Yenching Institute Monograph Series, Vol. VIII and IX) Harvard University Press, Cambridge 1948

பகுப்பு:திபெத்திய வரலாறு
பகுப்பு:திபெத்தியப் பண்பாடு
பகுப்பு:சீனாவின் இனக்குழுக்கள்
குணா குகை

**குணா குகைகள்** (*Guna Caves*)  (*டெவில்ஸ் கிச்சன்* என்றும் அழைக்கப்படுகிறது) என்பது இந்தியாவின் தமிழ்நாட்டிலுள்ள, கொடைக்கானலில் அமைந்துள்ள ஒரு குகையாகும். இந்த இடம் ஒவ்வொரு ஆண்டும் பல பார்வையாளர்களை ஈர்க்கிறது. 1991ஆம் ஆண்டு கமல்ஹாசன் நடித்த குணா திரைப்படம் இங்கு படமாக்கப்பட்டதால் இதன் தற்போதைய பெயரைப் பெற்றுள்ளது. இதைத் தொடர்ந்து, மோகன்லால் நடித்த மலையாளத் திரைப்படமான *ஷிக்கர்* (2010), மற்றும் மஞ்சும்மல் பாய்ஸ் (2024) ஆகியவற்றின் இறுதிக்கட்டக் காட்சிகள் உட்பட மற்ற படங்களும் இங்கு படமாக்கப்பட்டன. இது குகையில் நடந்த உண்மையான விபத்தை அடிப்படையாகக் கொண்டது. குகைக்குள் பலர் காணாமல் போயுள்ளனர். சில சந்தர்ப்பங்களில் அதிகாரிகளால் உடல்களை மீட்க முடியவில்லை. 2016ஆம் ஆண்டு வரை, உடல்கள் மீட்கப்படாமல் குகை தொடர்பாக 16 பேர் காணாமல் போனதை காவல் துறையினர் வழக்கு பதிவு செய்துள்ளனர்.

## வரலாறு
இந்தக் குகை 1821-இல் பிரித்தானிய அலுவலர் பி. எஸ்.  வார்ட் என்பவரால் முதன்முதலில் பதிவு செய்யப்பட்டது. ஆனால் 1990கள் வரை வெளி உலகுக்கு தெரியாத நிலையில் இருந்தது.

2000களின் நடுப்பகுதியிலிருந்து 2016 வரை, அதிகரித்து வரும் தற்கொலைகள் காரணமாக குகை பொதுமக்கள் பார்வைக்கு மூடப்பட்டது. இருப்பினும், தமிழ் நடிகர் கமல்ஹாசன் உருவாக்கிய படத்தின் சரியான இடத்தைப் பார்க்க மக்கள் இந்த மூடுதலை அடிக்கடி எதிர்த்தனர். இங்கு 275 மீட்டர் ஆழத்தில் ஆபத்தான ஓட்டை இருப்பதை அறியாமல் அதில் விழுந்து 12 பேர் வரை உயிரிழந்துள்ளனர். 2006ஆம் ஆண்டில், ஒரு நபர் குழிக்குள் விழுந்தார். இவர் மட்டுமே குகைக்குள் விழுந்து உயிருடன் மீட்கப்பட்டவர் ஆவார். 2016ஆம் ஆண்டில், உட்காரும் வசதிகள் மற்றும் குடிநீர் நிலையங்களைச் சேர்க்கும் திட்டத்துடன் குகைக்கான பாதை பொதுமக்களுக்கு மீண்டும் திறக்கப்பட்டது. ஆனால் குகையின் நுழைவாயில் தற்போது மூடப்பட்டுள்ளது.

## மேற்கோள்கள்

பகுப்பு:கொடைக்கானல்
பகுப்பு:தமிழ்நாட்டில் உள்ள குகைகள்
கமல் பாசு

**கமல் பாசு** (*Kamal Basu*) (22 ஆகஸ்ட் 1918 – 21 ஜனவரி 2013) என்பவர் மேற்கு வங்காளத்தைச் சேர்ந்த இந்திய அரசியல்வாதி ஆவார். இவர்  கொல்கத்தாவின் நகரத்தந்தையாக 1985 முதல் 1990 வரை பணியாற்றியுள்ளார்.

## வாழ்க்கை வரலாறு

இவர் ஒரு முற்போக்குக் குடும்பத்தில் பிறந்தவர். இவருடைய தாத்தா   புபேந்திர நாத் போஸ் இந்திய தேசிய காங்கிரஸ் கட்சியின் தலைவராகப் பணியாற்றியவர். இவர் ஒரு வழக்கறிஞருமாவார் . இவர் ஸ்காட்டிஷ் சர்ச் கல்லூரியில் பொருளாதாரத்துறையில் பட்டம் பெற்றவர். கொல்கத்தா பல்கலைக்கழகத்தில் அரசியல் அறிவியல் துறையில் முதுகலைப்பட்டமும் வழக்கறிஞர் பட்டமும் பெற்றவர். பி என் பாசு அன் கோ நிறுவனத்தில் வழக்கறிஞராகப் பணியாற்றினார்.                                  
## இறப்பு
 21 ஜனவரி 2013 அன்று தனது 94 வயதில் காலமானார்.

## மேற்கோள்கள்

## மேலும் படிக்க
*Debasis Bose,  *Kamal Kumar Basur Paribarik Prekshapat* (in Bengali), Kolkata, 2010.      

பகுப்பு:1918 பிறப்புகள்
பகுப்பு:2013 இறப்புகள்

பகுப்பு:1ஆவது மக்களவை உறுப்பினர்கள்

பகுப்பு:இந்திய அரசியல்வாதிகள்
உரோக்தி ஓகில்பி

alt=Rohtee ogilbii (Vatani Rohtee)|வலது|thumb|500x500px| ''உரோக்தி ஓகில்பி'' (வதனி ரோஹ்டீ)

**உரோக்தி ஓகில்பி** (*Rohtee ogilbii*) என்பது தென்னிந்தியாவில் உள்ள மேற்கு தொடர்ச்சி மலையின் வடக்குப் பகுதியில் காணப்படும் ஒரு மீன் சிற்றினம் ஆகும். இது மேற்குத் தொடர்ச்சி மலைகளில் மட்டும் காணப்படும் அகணிய உயிரி. இது *உரோக்தி* பேரினத்தில் உள்ள ஒரே ஒரு சிற்றினமாகும்.

## மேற்கோள்கள்

## மேலும் காண்க
* 

பகுப்பு:மேற்குத் தொடர்ச்சி மலையின் அக இட விலங்குகள்
தெரிசெய்தி மீட்பு

**தெரிசெய்தி மீட்பு** (*Information retrieval*) என்பது கணிப்பீடு மற்றும் தகவல் அறிவியலில் ஒரு தகவல் தேவைக்கு பொருத்தமான தகவல் அமைப்பு ஆதாரங்களைக் கண்டறிந்து மீட்டெடுக்கும் பணியாகும். தகவல் தேவையை தேடல் வினவல் வடிவில் குறிப்பிடலாம். ஆவணத்தை மீட்டெடுப்பதில், வினவல்கள் முழு உரை அல்லது பிற உள்ளடக்க அடிப்படையிலான அட்டவணைப்படுத்தலின் அடிப்படையில் இருக்கலாம். தெரிசெய்தி மீட்பு என்பது ஒரு ஆவணத்தில் தகவல்களைத் தேடுவது, ஆவணங்களைத் தேடுவது, மேலும் தரவை விவரிக்கும் மேனிலைத் தரவுகளைத் தேடுவது மற்றும் உரைகள், படங்கள் அல்லது ஒலிகளின் தரவுத்தளங்களுக்கான அறிவியல் ஆகும்.

தகவல் சுமை என்று அழைக்கப்படுவதைக் குறைக்க தானியங்கி தெரிசெய்தி மீட்பு அமைப்புகள் பயன்படுத்தப்படுகின்றன. தெரிசெய்தி மீட்பு அமைப்பு என்பது புத்தகங்கள், பத்திரிகைகள் மற்றும் பிற ஆவணங்களுக்கான அணுகலை வழங்கும் ஒரு மென்பொருள் அமைப்பாகும்; இது அந்த ஆவணங்களை சேமித்து நிர்வகிக்கிறது. வலை தேடுபொறிகள் மிகவும் புலப்படும் தகவல் மீட்பு பயன்பாடுகள் ஆகும்.

## மேற்கோள்கள்

பகுப்பு:தகவல் அறிவியல்
பவன் குமார் கோயங்கா

**பவன் குமார் கோயங்கா** (*Pawan Kumar Goenka*) ஒரு இந்தியத் தொழிலதிபரும், மும்பையைத் தலைமையிடமாகக் கொண்ட தானுந்து உற்பத்தி நிறுவனம் மகிந்திரா அண்டு மகிந்திராவின் ஓய்வுபெற்ற நிர்வாக இயக்குநரும், கொரியா, "சாங்யாங் மோட்டார் கம்பெனி" முன்னாள் தலைவரும் ஆவார். தற்போது, இவர் இந்தியாவின் விண்வெளித் திட்டத்தின் ஒரு பகுதியான "இன்சுபேசின்" தலைவராக உள்ளார். அத்துடன், சென்னை, இந்திய தொழில்நுட்பக் கழகத்தின் ஆளுநர் குழுவின் தலைவராகவும் உள்ளார்.

## ஆரம்பகால வாழ்க்கையும் கல்வியும்
கோயங்கா தனது பள்ளிப்படிப்பை கொல்கத்தா, ஸ்ரீ ஜெயின் வித்தியாலயத்தில் கொல்கத்தா பயின்றார், பின்னர், கான்பூர் இந்தியத் தொழில்நுட்பக் கழகத்தில் இயந்திர பொறியியல் பட்டமும், கோர்னெல் பல்கலைக்கழகத்தில் முனைவர் பட்டம்மும் பெற்றார். இவர் ஆர்வர்டு வணிகப் பள்ளியில் ஆறு வார மேம்பட்ட மேலாண்மை திட்டத்தில் கலந்து கொண்டார். 1979 முதல் 1993 வரை அமெரிக்காவின் டெட்ராய்டில் உள்ள ஜெனரல் மோட்டார்ஸ் நிறுவனத்தின் ஆய்வும் விருத்தியும் மையத்தில் பணிபுரிந்தார். அதன் பின்னர் மகிந்திரா அண்டு மகிந்திரா நிறுவனத்தில் பொது மேலாளராகச் சேர்ந்தார்.

## தொழில்
கோயங்கா 1993 ஆம் ஆண்டு அக்டோபர் மாதம் மகிந்திரா நிறுவனத்தில் ஆய்வும் விருத்தியும் பொது மேலாளராகச் சேர்ந்தார். ஏப்ரல் 2003 இல் வாகனத் துறைக்கான தலைமை இயக்க அதிகாரியாக நியமிக்கப்பட்டார். செப்டம்பர் 2005 இல், வாகனத் துறையின் தலைவராக ஆனார், ஏப்ரல் 2010 இல் வாகன மற்றும் பண்ணை உபகரணங்கள் துறைகளின் தலைவராக இருந்தார். 2013 இல் மகிந்திரா அண்டு மகிந்திரா நிர்வாக இயக்குநரானார். ஏப்ரல் 2014 இல், இரு சக்கர வாகன வணிகத்தின் கூடுதல் பொறுப்பை ஏற்றுக்கொண்டார். நவம்பர் 2016 இல் எம்&எம் நிர்வாக இயக்குநராக பதவி உயர்த்தப்பட்டார்.

கோயங்கா, சொசைட்டி ஆஃப் ஆட்டோமோட்டிவ் இன்ஜினியர்ஸ் இந்தியா மற்றும் ஆட்டோமோட்டிவ் ரிசர்ச் அசோசியேஷன் ஆஃப் இந்தியா நிறுவனத்தின் ஆளும் குழுவின் கடந்தகாலத் தலைவராக இருந்துள்ளார். ஆகத்து 2013 முதல் ஆகத்து 2014 வரை தேசிய திறன் மேம்பாட்டுக் கழகத்தின் நிர்வாகக் குழு உறுப்பினராக இருந்தார். இந்தியத் தொழில்துறைக் கூட்டமைப்பின் தேசியப் பேரவை உறுப்பினராகவும், இந்திய தொழில்நுட்பக் கழகம் சென்னை ஆளுநர் குழுவின் தலைவராகவும் உள்ளார்.
 செப்டம்பர் 2021 இல், நியமனத்திற்கான அமைச்சரவைக் குழு, இந்திய தேசிய விண்வெளி ஊக்குவிப்பு மற்றும் அங்கீகார மையத்தின் தலைவராக கோயங்கா தேர்ந்தெடுக்கப்பட்டார்.

## விருதுகள் மற்றும் கௌரவங்கள்
* SAE இந்தியா அறக்கட்டளையின் பொறியியல் சிறப்பு விருது 2012 
* அப்பல்லோ சிவி விருதுகள் வழங்கும் சிவி மேன் ஆஃப் தி இயர் 2012
* ஆட்டோகார் தொழில் வல்லுநரால் 2007 மற்றும் 2011 ஆம் ஆண்டின் சிறந்த மனிதர்
* 2004 இல் SAE இன்டர்நேஷனல் ஃபெலோ
* 2004 இல் INAE (இந்திய தேசிய பொறியாளர் அகாடமி) ஃபெலோ
* 2004 இல் இந்திய தொழில்நுட்பக் கழகம் கான்பூர் சிறந்த முன்னாள் மாணவர் விருது.
* 1997 இல் SAE இன் சிறந்த சர்வதேச ஆலோசகர் விருது
* 1985 & 1991 ஆண்டுகளுக்கான சார்லஸ் எல். மெக்குயன் சாதனை விருது
* 1986 இல் ஜெனரல் மோட்டார்ஸின் அசாதாரண சாதனைக்கான விருது.

## தனிப்பட்ட வாழ்க்கை
மம்தா கோயங்காவை மணந்தார், இவர் புற்றுநோயாளிகளுக்கு ஆலோசனை வழங்கவும், அவர்களுக்கு முறையான சிகிச்சை மற்றும் அறுவை சிகிச்சைக்குப் பிந்தைய கவனிப்பைப் பெறவும் தனது நேரத்தைத் தன்னார்வத் தொண்டு செய்கிறார்.

## மேற்கோள்கள்

## வெளி இணைப்புகள்
* Mahindra & Mahindra 

பகுப்பு:1954 பிறப்புகள்
பகுப்பு:வாழும் மக்கள்
பகுப்பு:இந்தியத் தொழிலதிபர்கள்
கொம்புவைத்தகுளம்

**கொம்புவைத்தகுளம்** என்பது இலங்கையில் வட மாகாணத்தின்  முல்லைத்தீவு மாவட்டத்தில் அமைந்துள்ள ஒரு கிராமம் ஆகும். இது மாந்தை கிழக்கு பிரதேச செயலாளர் பிரிவில் அமைந்துள்ளது. இது மாங்குளத்துக்குத் தெற்கே சுமார் 30 கிலோமீட்டர் தூரத்தில் அமைந்துள்ளது.

## மேற்கோள்கள்


## வெளி இணைப்புகள்

*தொகைமதிப்பு மற்றும் புள்ளிவிபரத் திணைக்களம், இலங்கை



பகுப்பு:முல்லைத்தீவு மாவட்டத்தில் உள்ள ஊர்களும், நகரங்களும்
சிபே மக்கள்

**சிபே** அல்லது **சைப்** **மக்கள்** (Sibe people) என்பவர்கள் சீனாவில் வாழ்கின்ற ஓர் இனக்குழுவினர் ஆவர். இவர்கள் சீன மக்கள் குடியரசால் அதிகாரப்பூர்வமாக அங்கீகரிக்கப்பட்ட 56 இனக்குழுக்களில் ஓர்  இனக்குழுவினர் ஆவர். இவர்கள் பெரும்பாலும் துங்குசிக் மொழி பேசும் ஓர்  கிழக்கு ஆசிய இனக்குழுவினர் ஆவர். இவர்களில் பெரும்பாலானோர் சிஞ்சியாங், சிலின் மற்றும் லியாவோனிங்கில் உள்ள சென்யாங்கில் வாழ்கின்றனர். மேலும் 2010 சீன மக்கள்தொகைக் கணக்கெடுப்பில் ஏறத்தாழ இரண்டு இலட்சம் சிபே மக்கள் இருப்பதாக பதிவு செய்யப்பட்டிருக்கின்றது.

## பெயரிடல்
சிபே மக்கள் பல மாறுபட்ட பெயர்களால் அறியப்படுகின்றனர். இவர்களை குறிக்க சிபே, சிபோ மற்றும் சிபின்டசி ஆகிய சொற்கள் பயன்படுத்தப்படுகின்றன.

## வரலாறு
உருசிய அறிஞரான எலினா லெபடேவாவின் கூற்றுப்படி, சிபே மக்கள் பண்டைய சிவேயி மக்களின் ஓர் கிளையினராகத் தோன்றினர். இவர்கள் துங்குசிக் மொழி பேசினார் மற்றும் சிறிய நகரம் போன்ற குடியிருப்புகளில் வாழ்ந்தனர். இவர்களில் ஒரு பகுதியினர் நாடோடிகளாக, இப்போது சிலின் என்ற இடத்தில் உள்ள சோங்யுவான் மற்றும் கிகிஹார் பகுதிகளில் வாழ்ந்தனர்.

கிபி 286 இல் புயோ ராச்சியத்தை சியான்பே மக்கள் கைப்பற்றிய பிறகு, தெற்கு சிவேயி மக்கள் விவசாயம் செய்யத் தொடங்கினார். சில வரலாற்றாசிரியர்கள் சியான்பே மக்கள் சிபே மக்களின் நேரடி முன்னோடிகளாக இருந்தனர் என்று கருதுகின்றனர். பமீலா கைல் க்ராஸ்லி, சியான்பே மக்கள் முந்தைய துருக்கிய அல்லது மங்கோலிய மொழியிலிருந்து துங்குசிக் மொழிக்கு மாற்றப்பட்டிருக்கலாம் என்று எழுதுகிறார். இருப்பினும், சியான்பே காலத்தில் *சிபே* என்ற பெயர் வரலாற்று பதிவுகளில் பயன்படுத்தப்படவில்லை.

## பண்பாடு
சிபே மக்களின் மதங்களில் ஷாமன் மற்றும் பௌத்தம் ஆகியவை அடங்கும். இந்த மக்கள் அணியும் வழக்கமான உடையில் ஆண்களுக்கான பொத்தான்கள் கொண்ட சட்டைகள் மற்றும் கால்சட்டைகள் மற்றும் பெண்களுக்கான நெருக்கமான, நீண்ட சரிகை கொண்ட பாவாடைகள் ஆகியவை அடங்கும். பெண்களுக்கு குறைந்த சமூக அந்தஸ்து இருந்தது மற்றும் சொத்துரிமை இல்லை.  இப்போதெல்லாம் ஏறக்குறைய அனைத்து சிபேகளும் நவீன ஆடைகளை அணிகிறார்கள். பாரம்பரிய ஆடைகளை பெரும்பாலும் பண்டிகைகளின் போது அணிகிறார்கள். பாரம்பரியமாக, சிபே மக்கள் ஒரே குடும்பப் பெயரைப் பகிர்ந்து கொண்டவர்களைக் கொண்ட பல குலங்களாகப் (*ஹலா)* பிரிக்கப்பட்டது. நவீன காலம் வரை, சிபே மக்கள் குடியிருப்புகள் ஒரே குடும்பத்தைச் சேர்ந்த மூன்று வெவ்வேறு தலைமுறைகள் வரை கொண்டிருந்தன, ஏனெனில் தந்தை உயிருடன் இருக்கும்போது எந்த மகனும் வீட்டை விட்டு வெளியேறி குடும்ப குலத்தை உடைக்க முடியாது என்று நம்பப்பட்டது. 

## மேற்கோள்கள்

## வெளி இணைப்புகள்
*Website on Sibe archery
*Mini Buleku A Recorded Sibe Dictionary
*The Sibe in the Early 20th Century by David Brophy, ANU

பகுப்பு:சீனாவின் இனக்குழுக்கள்
அரூப் பிசுவாசு

**அரூப் பிஸ்வாஸ்** (*Aroop Biswas*) ஒரு இந்திய அரசியல்வாதி ஆவார். இவர் மேற்கு வங்காள அரசாங்கத்தில் விளையாட்டு மற்றும் இளைஞர் விவகாரங்கள், மின்சாரம் மற்றும் வீட்டுவசதி அமைச்சராகவும் உள்ளார். 2006, 2011, 2016 மற்றும் 2021 மேற்கு வங்க சட்டமன்றத் தேர்தல்களில் டோலிகஞ்ச் தொகுதியிலிருந்துத் தேர்ந்தெடுக்கப்பட்ட சட்டமன்ற உறுப்பினரும் ஆவார்.

## மேற்கோள்கள்

பகுப்பு:1959 பிறப்புகள்
பகுப்பு:வாழும் மக்கள்
பகுப்பு:அகில இந்திய திரிணாமுல் காங்கிரசு அரசியல்வாதிகள்
வங்கா

**வங்கா** என்பது சங்க இலக்கியங்களில் குறிப்பிடப்படும் ஒரு பறவையாகும். ஆனால் இந்தப் பறவையைப் பற்றி பறவையியலார் கருத்துகள் ஏதும் கிடைக்கப்பெறவில்லை. வங்கா என்னும் பறவையைப் பற்றி நற்றிணையும், குறுந்தொகையும் குறிப்பிடுகின்றன.

பிற உரையாசிரியர்கள் நற்றிணை குறிப்பிடுவது வங்கா பறவையை அல்ல என்னும் கருத்துரைத்தாலும், குறுந்தொகையைப் பதிப்பித்த உ.வே.சாமிநாதய்யர் நற்றிணை வரிகளை வங்கா பறவை என்றே குறிப்பிடுகிறார்.

## உசாத்துணை
# "வங்கா வரிப்பறை" - (நற்றிணை, பாடல் எண் 341)
# "வங்காக் கடந்த செங்காற் பேடை" (குறுந்தொகை, பாடல் எண் 151)

பகுப்பு:சங்க காலப் பறவைகள்
நாகூர் தர்கா

**நாகூர் தர்கா** (*Nagore Dargah*) (நாகூர் தர்கா அல்லது சையத் சாகுல் அமீது தர்கா அல்லது நாகூர் ஆண்டவர் தர்கா என்றும் அழைக்கப்படுகிறது) என்பது சூபி துறவி சாகுல் அமீதின்  (பொது ஊழி 1490-1579 ) கல்லறையின் மீது கட்டப்பட்ட தர்கா ஆகும். இது தென்னிந்திய மாநிலமான தமிழ்நாட்டின் கடலோர நகரமான நாகூரில் அமைந்துள்ளது. தர்காவின் வெளிப்புற கதவுகள் எப்போதும் திறந்திருக்கும். உள் கதவுகள் காலை 4:00 மணி முதல் 06:00 மணி வரையிலும், மாலை 6:00 மணி முதல் இரவு 10:00 மணி வரையிலும் திறந்திருக்கும். வெள்ளிக்கிழமைகளில், கதவுகள் கூடுதலாக 12:00 மணி முதல் 2:30 மணி வரை திறந்திருக்கும். 

சாகுல் அமீத் நாகூரில் பல அற்புதங்களைச் செய்ததாக நம்பப்படுகிறது. மேலும் 16 ஆம் நூற்றாண்டின் தஞ்சாவூரின் நாயக்க ஆட்சியாளரான மன்னர் அச்சுதப்ப நாயக்கரின் உடல் ரீதியான துன்பங்களைக் குணப்படுத்தினார். அவர் உள்ளூரில் நாகூர் ஆண்டவர் என்றும் அறியப்படுகிறார். அதாவது "நாகூர் ஆட்சியாளர்" மற்றும் காதிர் வாலி பாபா. நாகூர் தர்கா தற்போது உள்ள நிலையில், சாகுல் அமீதின் பக்தர்களான இசுலாமியர்கள் மற்றும் பிற மத வழிபட்டாளர்களின் (சைவ,சிவ,நட்டார்) பெரும் பங்களிப்புடன் கட்டப்பட்டதாக நம்பப்படுகிறது.மேலும் வடக்கில் இருந்து வந்து குறுகிய காலம் தஞ்சாவூரினை ஆட்சி செய்த மராத்திய ஆட்சியாளர் பிரதாபசிம்மன் ( ஆட்சி 1739-1763) காலத்தில் தர்காவில் ஐந்து மினாரட்டுகள் கட்டப்பட்டன. தர்கா ஒரு பெரிய புனித யாத்திரை மையமாக உள்ளது. இது சூபி இஸ்லாம் மற்றும் இந்து சமயம் ஆகிய இரண்டிலிருந்தும் யாத்ரீகர்களை ஈர்க்கிறது. இது இரு மதங்களுக்கிடையில் அமைதியான சகவாழ்வையும் குறிக்கிறது.

## இதனையும் காண்க
* அஜ்மீர் தர்கா
* ஏர்வாடி 

## மேற்கோள்கள்

## வெளி இணைப்புகள்

*Nagore Dargah Shareef Official Website
*Nagore Dargah in Nagapattinam District website
*Nagore Awliya Baiths

பகுப்பு:தமிழ்நாட்டு தர்காக்கள்
பகுப்பு:தமிழ்நாட்டில் பள்ளிவாசல்கள்
சிப்ரினசு கார்பியோ கார்பியோ

***சிப்ரினசு கார்பியோ கார்பியோ*** (*Cyprinus carpio carpio)* என்பது ஐரோப்பாவில் பொதுவாகக் காணப்படும் பொதுவான கெண்டை மீன் சிற்றினத்தின் துணையினமாகும். இவை ஐரோப்பாவின் பெரும்பகுதியை (குறிப்பாக தன்யூபு ஆறு மற்றும் வோல்கா ஆறு ) தாயகமாகக் கொண்டவை. காக்கேசியா மற்றும் மத்திய ஆசியாவிலும் காணப்படுகின்றன. மைட்டோகாண்ட்ரியல் டிஎன்ஏ ஆய்வில்  *சி. கார்பியோ கார்பியோ* மற்றும் *சி. ருப்ரோபசுகசு*  இடையே வேறுபாடு காணப்படுகிறது. இவை ஓர் அனைத்துண்ணி. வகையின. மெல்லுடலிகள் , பூச்சிகள், ஓடுடைய காணுக்காலிகள்  மற்றும் விதைகளை உணவாக உண்கின்றன. இருண்ட நிறத்திலிருந்தாலும், சில காட்டுப்பகுதியில் பிடிக்கப்பட்ட மாதிரிகள் ஆரஞ்சு நிறத்தில் உள்ளன (சில வளர்க்கப்பட்ட மீன்கள் ஆறுகளில் வெளியிடப்படுகின்றன). இந்த துணையினம் நூற்றுக்கணக்கான ஆண்டுகளாக ஐரோப்பிய குளங்களில் வளர்க்கப்படுகிறது. பெரும்பாலான அமெரிக்க மாநிலங்களில் இவை இயற்கையான இனமாக கருதப்படுகின்றன. 

## மேற்கோள்கள்

பகுப்பு:கெண்டை மீன்கள்
கீர்த்தி பட்

**கீர்த்தி கேசவ் பட்** (*Keerthi Keshav Bhat *) (பிறப்பு 2 ஜூன் 1999),  கன்னடம் மற்றும் தெலுங்குத் தொலைக்காட்சிகளில் பணிபுரியும் ஓா் இந்திய நடிகை ஆவார். இவர் 2017 ஆம் ஆண்டு *ஐஸ் மஹால்* படத்தின் மூலம் நடிகையாக அறிமுகமானார். *மனசிச்சி சூடு* தொடரில் பானுவாகவும், *கார்த்திகை தீபம்* என்ற தெலுங்கு தொலைக்காட்சித் தொடரில் டாக்டர் ஹிமா கார்த்திக்காகவும் நடித்ததற்காக கீர்த்தி பட் மிகவும் பரவலாக அறியப்படுகிறார். 2022 இல், இவர் தெலுங்கு  தொலைக்காட்சி நிகழ்ச்சியான *பிக் பாஸ் தெலுங்கு 6* இல் ஒரு போட்டியாளராகத் தோன்றி 2வது வெற்றியாளர் ஆனார்.

## ஆரம்ப வாழ்க்கை மற்றும் குடும்பம்
பட் 2 ஜூன் 1999 அன்று இந்தியாவின் கர்நாடகாவின் பெங்களூரில் பிறந்தார். 2017ல் கீர்த்தியின் குடும்ப உறுப்பினர்கள் ஒரு விபத்தை சந்தித்தனர். இவர் தனது முழு குடும்பத்தையும் (தனது தந்தை, தாய், சகோதரர் மற்றும் மைத்துனர்)  இழந்தார். ஆகஸ்ட் 2023 இல், நடிகர் விஜய் கார்த்திக்குடன் கீர்த்தி திருமண நிச்சயதார்த்தம் செய்து கொண்டார்.

## தொழில்
கீர்த்தி தனது நடிப்பு வாழ்க்கையை 2017 இல் தொடங்கினார். இவர் கன்னடத் திரையுலகில் *ஐஸ் மஹால்* என்ற படத்தின் மூலம் முதலில் அறிமுகம் ஆனார். 2019 முதல் 2022 வரை, இவர் ஸ்டார் மாவின் தொடரான *மனசிச்சி சூடு* என்பதில் பானுமதி என்கிற பானு என்ற முன்னணி பாத்திரத்தில் நடித்தார். 2021 ஆம் ஆண்டில், இவர் ஸ்டார் மா  தொலைக்காட்சி நிறுவனத்தில் ஒளிபரப்பப்பட்ட பல தெலுங்கு தொலைக்காட்சி நிகழ்ச்சியான *100% லவ்* என்ற நிகழ்ச்சியில் பங்கேற்றார். இவர் *ஸ்டார் மா பரிவார் லீக்* பருவம் 3 இல் அறிமுகம்  ஆனார்.

2022 ஆம் ஆண்டில், ஸ்டார் மாவின் *கார்த்திகை தீபம்* என்ற தெலுங்கு தொலைக்காட்சித் தொடரில் டாக்டர் ஹிமா கார்த்திக் கதாபாத்திரத்தில் மானஸ் நகுலபாலி மற்றும் மனோஜ் குமாருடன்   இணந்து நடித்தார். செப்டம்பர் 2022 முதல், இவர் ஸ்டார் மாவின் உண்மைநிலை நிகழ்ச்சியான *பிக் பாஸ் 6* இல் பங்கேற்றுள்ளாா்.

மார்ச் 2023 இல், இவர் ஸ்டார் மாவில் வரவிருக்கும் *மதுராநகரிலோ* என்ற தொடரில் ராதாவாக  நடித்துள்ளாா்.''

## மேற்கோள்கள்

## வெளி இணைப்புகள்

* 
* 
* 

பகுப்பு:வாழும் மக்கள்
பகுப்பு:கர்நாடக நபர்கள்
பகுப்பு:இந்தியத் தொலைக்காட்சி நடிகைகள்
பகுப்பு:தெலுங்குத் தொலைக்காட்சி நடிகைகள்
பகுப்பு:கன்னடத் திரைப்பட நடிகைகள்
பகுப்பு:1999 பிறப்புகள்
தனித் தனிமம்

**தனித் தனிமம்** (*Free element*) என்பது மற்றத் தனிமங்களுடன் இணைக்கப்பட்டிராத அல்லது வேதியியல் ரீதியாக பிணைக்கப்பட்டிராத ஒரு வேதியியல் தனிமம் ஆகும். ஆக்சிசன் மூலக்கூறும் (O2) கார்பனும் தனித் தனிமங்களுக்கு எடுத்துக்காட்டுகள் ஆகும். அனைத்து தனித் தனிமங்களின் ஆக்சிசனேற்ற எண் 0 ஆகும். அதனால் இவை மற்ற அணுக்களுடன் எளிதாக பிணைப்பை ஏற்படுத்துவதில்லை. உயர் தனிமங்களான தங்கம் மற்றும் பிளாட்டினம் போன்றவையும் தனித் தனிமங்களுக்கான வேறு சில எடுத்துக்காட்டுகளாகும். 

## மேலும் காண்க
*உயர் உலோகம்

## மேற்கோள்கள்

பகுப்பு:வேதியியல் கலைச்சொல்லியல்
பகுப்பு:வேதியியல்
அல்லியம் சுபிர்சுடும்

**அல்லியம் சுபிர்சுடும்** (தாவரவியல் பெயர்: *Allium subhirsutum, ஆங்கிலம்: Hairy garlic*) என்பது பூண்டு இனங்களில் ஒன்றாகும். இத்தாவரயினத்தில், கீழ்கண்ட இரண்டு துணை இனங்கள் உள்ளன. 
# *Allium subhirsutum* subsp. *obtusitepalum* (Svent.) G.Kunkel  -  கேனரி தீவுகள்
# *Allium subhirsutum* subsp. *subhirsutum* -   எசுப்பானியா,  மொரோக்கோ முதல் துருக்கி, பலத்தீன் நாடு வரை உள்ளன.
சாலட், சமையலில் இப்பூண்டு பயன்படுத்தப்படுகிறது. எனினும், இதனை அதிக அளவு உண்டால் உடலுக்கு கேடுவிளைக்கும் இயல்புடையதாக உள்ளது.

## மேற்கோள்கள்

பகுப்பு:பூண்டு வகைகள்
பகுப்பு:தாவரவியல் பெயருடையக் கட்டுரைகள்
மன்மோகன் கலியா

**மன்மோகன் கலியா** (*Manmohan Kalia*) இந்தியாவைச் சேர்ந்த ஓர் அரசியல்வாதி ஆவார். இவர் பஞ்சாப் மாநிலத்தில் பாரதிய ஜனதா கட்சியின் தலைவராக அரசியலில் செயல்பட்டார். 1967, 1969, 1977 மற்றும் 1986 ஆகிய ஆண்டுகளில் ஜலந்தர் தொகுதியில் போட்டியிட்டு தேர்ந்தெடுக்கப்பட்டார். பஞ்சாப் மாநிலத்தில் சட்டமன்ற உறுப்பினராக செயல்பட்டார். 1967 மற்றும் 1970 ஆம் ஆண்டுகளில் இந்தியாவின் பஞ்சாப் அரசாங்கத்தில் ஓர் அமைச்சராகப் பணியாற்றினார். 19 மாதங்கள் அவசரகாலச் சிறையில் இருந்தார். 1986 ஆம் ஆண்டு மன்மோகன் கலியா சாலை விபத்தில் உயிரிழந்தார்.

## மேற்கோள்கள்

பகுப்பு:1986 இறப்புகள்
பகுப்பு:பஞ்சாப் சட்டமன்ற உறுப்பினர்கள்
பகுப்பு:இந்திய அரசியல்வாதிகள்
அசோக் பட்டாச்சார்யா

**அசோக் பட்டாச்சார்யா** (*Ashok Bhattacharya*, பிறப்பு: 1 ஏப்ரல்1949) ஓர் இந்திய அரசியல்வாதியும் சிலிகுரி மாநகராட்சியின் முன்னாள் நகர தந்தையும் ஆவார். இந்தியப் பொதுவுடமைக் கட்சியின் உறுப்பினரான இவர் மேற்கு வங்காளத்தின் வடக்குப் பகுதியில் கட்சியின் முக்கியத் தலைவர் ஆவார். இவர் தொடர்ந்து மூன்று முறை (1996-2011) மேற்கு வங்காள அரசில் நகர்ப்புற வளர்ச்சி மற்றும் நகராட்சி விவகார அமைச்சராக இருந்தார்.

## ஆரம்ப கால வாழ்க்கை
இவர் சுதந்திர இந்தியாவில் மேற்கு வங்கத்தில் உள்ள சிலிகுரியில் 1949 இல் பிறந்தார். மேற்கு வங்காளத்தின் சிலிகுரியில் உள்ள வடக்கு வங்க பல்கலைக்கழகத்தில் பட்டப்படிப்பை முடித்தார்.

## அரசியல் வாழ்க்கை
அசோக் பட்டாச்சார்யா சிலிகுரி மாநகராட்சியில் மாமன்ற உறுப்பினராக தனது அரசியல் வாழ்க்கையைத் தொடங்கினார். இவர் 1987 இல் சிலிகுரி நகராட்சியின் தலைவராகவும் ஆனார். மேலும், 1991 வரை தலைவராக இருந்தார். அவர் 1991 இல் முதல் முறையாக இந்தியப் பொதுவுடமைக் கட்சி வேட்பாளராக சிலிகுரி சட்டப் பேரவைத் தொகுதியிலிருந்துருந்து மேற்கு வங்க சட்டமன்றத்திற்கு தேர்ந்தெடுக்கப்பட்டார். 1991, 1996, 2001, 2006 மற்றும் 2016 ஆம் ஆண்டுகளில் சிலிகுரி தொகுதியிலிருந்து ஐந்து முறை மேற்கு வங்காள சட்டப் பேரவைக்குத் தேர்தெடுக்கப்பட்டார். 1996 இல், மேற்கு வங்காளத்தில் முதல்வர் ஜோதி பாசுவின் கீழ் இடது முன்னணி அரசாங்கத்தில் நகர்ப்புற வளர்ச்சி மற்றும் நகராட்சி விவகாரங்களுக்கான அமைச்சரானார். 2011 ஆம் ஆண்டு வரை இடது முன்னணி அரசாங்கம் அகில இந்திய திரிணாமுல் காங்கிரசிடம் அதிகாரத்தை இழந்தது வரை இவர் முதல்வர் புத்ததேவ் பட்டாசார்யாவின் கீழ் மாநில அமைச்சராகத் தொடர்ந்தார். 2011 மேற்கு வங்க சட்டமன்றத் தேர்தலில், சிலிகுரியில் அகில இந்திய திரிணாமுல் காங்கிரசிடம் வேட்பாளர் ருத்ரநாத் பட்டாச்சார்யாவிடம் தோல்வியடைந்தார். ஆனால் இவர் 2016 மேற்கு வங்க சட்டமன்றத் தேர்தலில் அகில இந்திய திரிணாமுல் காங்கிரசின்  வேட்பாளரும் இந்திய தேசிய கால்பந்து அணியின் முன்னாள் தலைவருமான பாய்ச்சங் பூட்டியாயாவை எதிர்த்து மீண்டும் சிலிகுரியில் வெற்றி பெற்றார்.

## நகரத்தந்தை
மே 2015 இல், சிலிகுரி நகராட்சித் தேர்தலில் இடது முன்னணி வெற்றி பெற்றதை அடுத்து, அசோக் பட்டாச்சார்யா சிலிகுரி மாநகராட்சியின் நகரத்தந்தையானார். அசோக் பட்டாச்ரியா சிலிகுரி மாநகராட்சித் தேர்தல் 2021 இல் அகில இந்திய திரிணாமுல் காங்கிரசின் எம்.டி ஆலம் கானிடம் வார்டு எண் 6 இல் தோல்வியடைந்தார்.

## மேற்கோள்கள்

## வெளி இணைப்புகள்
*Member's List West Bengal Legislative Assembly

பகுப்பு:வாழும் மக்கள்
பகுப்பு:1949 பிறப்புகள்
பகுப்பு:மேற்கு வங்காள அரசியல்வாதிகள்
யூக்கா குளோரியோசா

**யூக்கா குளோரியோசா** (தாவரவியல் பெயர்: *Yucca gloriosa*) என்பது  அசுபராகேசியேக் குடும்பத்திலுள்ள ஒரு வகை பூக்கும் தாவரமாகும். இக்குடும்பத்தில், 121 பேரினங்கள் ஏற்றுக் கொள்ளப்பட்டுள்ளன. அதில் ஒரு பேரினமான, “யூக்கா” பேரினத்தில், 52 இனங்கள் அறிவிக்கப்பட்ட இனங்களாகும். அவற்றில் ஒரு இனமாக இத்தாவரம் உள்ளது. இத்தாவரயினம் குறித்த முதல் ஆவணக்குறிப்பு, 1753 ஆம் ஆண்டு வெளியிடப்பட்டுள்ளது. இத்தாவரயினத்தின் இயற்கை வாழ்விடம் என்பது   தென்கிழக்கு அமெரிக்க ஐக்கிய நாடுகள் ஆகும். இத்தாவரம்  உயரம் வரை வளரும் இயல்புடையது. மேலும், இது மாறாப் பசுமை  புதர் தாவரமாகும். இது தோட்டவியலாளர்களின் ஈர்ப்பைப் பெற்றதால் பரவலாக வளர்க்கப்படுகிறது. உலகின் மிதவெப்பமுள்ள பகுதிகளில் இதன் எண்ணிக்கை அதிகமாகி வருகிறது.
## மேற்கோள்கள்

## இதையும் காணவும்
*மூலிகைப் பட்டியல் (தமிழ்நாடு)

பகுப்பு:தாவரவியல் பெயருடையக் கட்டுரைகள்
ஒகசவரா தீவுகள்

**பொனின் தீவுகள்** (*Bonin Islands*) அல்லது **ஒகசவரா தீவுகள்** (*Ogasawara Islands*, 小笠原諸島), என்பது சப்பானில் உள்ள ஒரு தீவுக்கூட்டம் ஆகும். இத்தீவுக்கூட்டத்தில் 30 தீவுகள் அகழாய்வு முக்கியத்துவம் வாய்ந்தவைகளாக உள்ளன. இவை அயன அயல் மண்டலம், வெப்ப வலயம் பகுதிகளின் கீழ் வரும் தீவுகள் ஆகும். தோக்கியோ (SSE) பகுதியைச் சுற்றி 1,000 கிலோமீட்டர்கள் (620 மைல்) சுற்றளவிலும், குவாமில் இருந்து 1,600 கிலோமீட்டர்கள் (1,000 மைல்) சுற்றளவிலும் அமைந்துள்ளன. இத்தீவுக்கூட்டத்தின் மொத்த பரப்பளவு 84 சதுர கிலோமீட்டர்கள் (32 சதுரமைல்) ஆகும். இருப்பினும், இரு தீவுகளில் (சிச்சிசீமா, அகசீமா) மட்டுமே மக்கள் வாழ்கின்றனர். 2021 கணக்கின்படி, மொத்த மக்கள் தொகை 2,560 ஆகும்.

## காட்சியகம்

File:Mukojima, Ogasawara, Tokyo.jpg|Muko-jima
File:Minamijima.jpg|Minami-jima
File:Hahajima-oki.jpg|Haha-jima


## மேற்கோள்கள்

பகுப்பு:ஜப்பானின் தீவுக்கூட்டங்கள்
பகுப்பு:ஜப்பானியத் தீவுகள்
பகுப்பு:சப்பானிய உலக பாரம்பரியக் களங்கள்
பகுப்பு:பசிபிக் பெருங்கடலின் தீவுக்கூட்டங்கள்
ஜோதி சரூப்

**ஜோதி சரூப்** (*Joti Saroop*-பிறப்பு 1927) ஓர் இந்திய அரசியல்வாதியும் இந்திய நாடாளுமன்ற மேனாள் உறுப்பினரும் ஆவார். இவர் இந்திய குடியரசுக் கட்சியின் உறுப்பினராக உத்தரப் பிரதேசத்தின் ஹாத்ராசிலிருந்து இந்திய நாடாளுமன்றத்தின் கீழ் அவையான மக்களவைக்கு உறுப்பினராகத் தேர்ந்தெடுக்கப்பட்டார்.

## மேற்கோள்கள்

## வெளி இணைப்புகள்

* இந்திய நாடாளுமன்ற இணையதளத்தில் அதிகாரப்பூர்வ வாழ்க்கை வரலாற்று ஓவியம்
பகுப்பு:3வது மக்களவை உறுப்பினர்கள்
பகுப்பு:1927 பிறப்புகள்
ஏ. ஆர். செல்லையா

அனந்த ராஜ் ராயப்பன் செல்லையா ஒரு இந்திய கிறித்தவத் மதத் தலைவர்:  2019 முதல் அவர் கன்னியாகுமரி மறைமாவட்டத்தின்  தலைமை ஆயராக உள்ளார்.

ஏ. ஆர். செல்லையா 1958-ஆம் ஆண்டு ஜூலை 7ஆம் தேதி கோட்டார் அடுத்த புல்லுவிளை ஊரில் (கன்னியாகுமரி மாவட்டம்) பிறந்தார். மதுரை காமராஜர் பல்கலைக்கழகத்தில் படித்தவர். செல்லையா 1994 ஆம் ஆண்டு திருநிலைப்படுத்தப்பட்டார். நெய்யூர், நாகர்கோவிலில் போன்ற பல ஊர்களில் உள்ள தேவாலயங்களில் பணியாற்றினார். கன்னியாகுமரி மாவட்டத்தில் உள்ள கன்னியாகுமரி மறைமாவட்டத்தின் தலைமை தேவாலயமான மைலாடி சி.எஸ்.ஐ தேவாலயத்தில் வைத்து கன்னியாகுமரி மறைமாவட்டத்தின் 6-வது தலைமை ஆயராக(பேராயர்) தனது 61-வது பிறந்தநாளில் (7 ஜூலை 2019) பதவியேற்றார்.

தனது 66-வது அகவை (07-07-2025) தினத்தன்று கன்னியாகுமரி மறைமாவட்டத்தின் 6-வது தலைமை ஆயர் பணியில் இருந்து ஓய்வு பெற்றார்.

## வெளி இணைப்புகள்
* வாழ்க்கை வரலாறு http://www.missionariesoftheworld.org/2019/07/rt-rev-r-chelliah-consecrates-as-bishop.html
* சி.எஸ்.ஐ சினாட் https://www.csisynod.com/deptnews_view.php?Id=6009&cat=C

## குறிப்புகள்

பகுப்பு:வாழும் மக்கள்
பகுப்பு:1958 பிறப்புகள்
பகுப்பு:இந்திய ஆயர்கள்
மலேசிய சரவாக் பல்கலைக்கழகம்

**மலேசிய சரவாக் பல்கலைக்கழகம்** (மலாய்: *Universiti Malaysia Sarawak*; ஆங்கிலம்: *University of Malaysia Sarawak*; (**UNIMAS**) சீனம்: 马来西亚砂拉越大学) என்பது மலேசியா, சரவாக், கோத்தா சமரகான் வனப்பகுதியில் அமைந்துள்ள ஒரு பொதுத்துறை பல்கலைக்கழகம் ஆகும். 1992 டிசம்பர் 24-ஆம் தேதி, மலேசியப் பலகலைக்கழகங்களின் பட்டியலில் அதிகாரப்பூர்வமாக இணைக்கப்பட்டது.

2017-ஆம் ஆண்டிற்கான உலகப் பல்கலைக்கழகத் தரவரிசையில், மலேசிய சரவாக் பல்கலைக்கழகம் முதல் 200-ஆவது இடத்தில் இடம் பெற்றுள்ளது. 1993-ஆம் ஆண்டில், மலேசிய சரவாக் பல்கலைக்கழகம், அதன் சமூக அறிவியல் தொழில்நுட்பத் துறைகளில் 118 மாணவர்களுடன் தொடக்கவிழா கண்டது.

## பொது

1994-ஆம் ஆண்டு வரையில் பல்கலைக்கழக மாணவர்கள், கூச்சிங் சிம்பாங் தீகா கிராமப் பகுதியில் இருந்த டெலிகாம் பயிற்சிக் கல்லூரியில் தற்காலிகமாகப் பயிற்சி பெற்றனர். பின்னர் கோத்தா சமரகான் நகர்ப்பகுதியில் உள்ள அதன் புதிய வளாகத்திற்கு மாற்றப்பட்டனர். கோத்தா சமரகானில் உள்ள பல்கலைக்கழகத்தின் புதிய வளாகம் கிழக்கு வளாகம் என்று அழைக்கப்படுகிறது.

இந்த வளாகம் மலேசியப் பிரதமர் மகாதீர் முகமது அவர்களால் 1993 ஆகஸ்டு 31-ஆம் தேதி, மலேசிய சுதந்திர தினத்தன்று அதிகாரப்பூர்வமாகத் தொடங்கப்பட்டது.

தற்போது, இந்தப் பல்கலைக்கழகத்தில் 50 துறைகள், 3 கல்விக் கழகங்கள் மற்றும் 60 கல்வி மையங்கள் உள்ளன அவற்றுள் மொழி மற்றும் தொடர்பு துறை மட்டும் அண்மையில் உருவாக்கப்பட்ட கல்வித்துறை ஆகும். மலேசியாவின் தரநிலை மற்றும் தொழில்துறை ஆராய்ச்சி நிறுவனம் (*Standard and Industrial Research Institute of Malaysia*) (**SIRIM**) 2008-ஆம் ஆண்டிற்கான தரச் சான்றிதழை 13 மே 2010-இல் வழங்கி உள்ளது.

### புதிய பல்கலைக்கழக திறப்புவிழா

1995-ஆம் ஆன்டில், பல்கலைக்கழகத்திற்கான நிரந்தர வளாக வடிவமைப்பு போட்டி, பன்னாட்டு அளவில் நடத்தப்பட்டது. முன்மொழியப்பட்ட வடிவமைப்புகளில் பன்னாட்டுக் கட்டிடக் கலைஞரும் நகரத் திட்டமிடுபவருமான பீட்டர் வெரிட்டி என்பவரின் வடிவமைப்பு, புதிய பல்கலைக்கழகத்திற்கான வடிவமைப்பாக ஏற்றுக்கொள்ளப்பட்டது.

புதிய மேற்கு வளாகத்தை மலேசியப் பிரதமர் டத்தோ ஸ்ரீ அப்துல்லா அகமது படாவி 18 ஏப்ரல் 2006 அன்று திறந்து வைத்தார். திறப்பு விழாவில் 10,000 மாணவர்கள், ஊழியர்கள் மற்றும் பொதுமக்கள் கலந்து கொண்டனர். இந்த நிகழ்வு மலேசிய தொலைக்காட்சியில் நேரடியாக ஒளிபரப்பு செய்யப்பட்டது.

## காட்சியகம்

File:Chancellory Universiti Malaysia Sarawak.JPG|பல்கலைக்கழகச் சதுக்கம்
File:Chancellory2 Universiti Malaysia Sarawak.JPG|பல்கலைக்கழக நிர்வாக மையம்
File:Universiti Malaysia Sarawak library.JPG|பல்கலைக்கழக நூலகம்
File:Universiti Malaysia Sarawak main entrance.JPG|பல்கலைக்கழக நுழைவாயில்
File:Citrawarna Parade during the opening ceremony of the 19th UNIMAS convocation in 2015.jpg|2015-ஆம் ஆண்டு விழா
File:Universiti Malaysia Sarawak lakeside.JPG|பல்கலைக்கழக ஏரி
File:Universiti Malaysia Sarawak Faculty of Engineering.JPG|தொழிநுட்பத் துறை
File:Universiti Malaysia Sarawak Faculty of Science.JPG|வள அறிவியல் துறை
File:Universiti Malaysia Sarawak bicycle lane and golf course.JPG|இருசக்கரவண்டி பாதை
File:Faculty of Economics and Business.jpg|பொருளாதாரத் துறை


## மேற்கோள்கள்

## வெளி இணைப்புகள்

பகுப்பு:மலேசியப் பல்கலைக்கழகங்கள்
பகுப்பு:சரவாக்
பாக்கித்தானில் இந்து திருமணச் சட்டங்கள்

thumb| பாக்கித்தானில் ஓர் இந்து திருமணம்

**பாக்கித்தானில் இந்து திருமணச் சட்டங்கள்** (*Hindu marriage laws in Pakistan*) தொடர்பாக இரண்டு சட்டங்கள் நடைமுறையில் உள்ளன. ஒன்று பாக்கித்தானின் சிந்து மாகாணத்தில் பின்பற்றப்படும் 2016 ஆம் ஆண்டின் சிந்து இந்து திருமணச் சட்டம் ஆகும். இசுலாமாபாத்து தலைநகர் பிரதேசம், பலுசிசுதான், கைபர்-பக்துன்க்வா மற்றும் பஞ்சாப் மாகாணங்களில் பின்பற்றப்படும் 2017 ஆம் ஆண்டின் இந்து திருமணச் சட்டம் மற்றொரு சட்டமாகும்.  இருப்பினும், இரண்டு இந்துக்களுக்கு இடையே நடைபெறும் திருமணத்தையும், ஒரு சிந்து மற்றும் மற்றொரு மாகாணத்தைச் சேர்ந்த மற்றொருவர் ( இசுலாமாபாத்து தலைநகர் பிரதேசம், பலுசிசுதான், கைபர்-பக்துன்க்வா மற்றும் பஞ்சாப் ) ஆகியோருக்குமான திருமணத்தைப்  பதிவு செய்ய எந்த சட்டங்களும் திருத்தங்களும் செய்யப்படவில்லை

## 2016 சிந்து இந்து திருமணச் சட்டம்
பாக்கித்தானில் இயற்றப்பட்ட  முதல் இந்து திருமணச் சட்டம் இதுவாகும். சிந்து மாகாணத்தில் வாழும் இந்துக்களுக்கு இது பொருந்தும். சீக்கியர்கள் மற்றும் சொராசுட்ரியர்களும் இந்த சட்டத்தின் கீழ் தங்கள் திருமணத்தைப் பதிவு செய்யலாம்.  

2016 இந்து திருமண சட்டம் சிந்து நாடாளுமன்ற விவகார அமைச்சர் நிசார் அகமது குக்ரோவால் முன்மொழியப்பட்டது. 2016 ஆம் ஆண்டு பிப்ரவரி மாதத்தில்  சிந்து மாகாண சட்டசபை இச்சட்டத்தை நிறைவேற்றியது. இந்தச் சட்டத்தின்படி 18 வயதுக்கு மேற்பட்ட இந்து ஆணும் பெண்ணும் தங்கள் திருமணத்தைப் பதிவு செய்யலாம். 

2018 ஆம் ஆண்டில், தம்பதிகளுக்கான விவாகரத்து மற்றும் மறுமண உரிமைகள் இச்சட்டத்தில் மேம்படுத்தப்பட்டன. விவாகரத்துக்குப் பிறகு மனைவி மற்றும் குழந்தைகளின் நிதிப் பாதுகாப்பைச் சேர்க்கும் வகையில் சட்டம் மேலும் திருத்தப்பட்டது.  இந்தத் திருத்தத்தை பாக்கித்தான் முசுலிம் லீக்-செயல்பாட்டு (பிஎம்எல்-எஃப்) சட்டமன்ற உறுப்பினர் நந்த குமார் கோக்லானி முன்மொழிந்தார். 

2018 ஆம் ஆண்டில், மிர்புர்காசு மாவட்டத்தில் சிந்து இந்து திருமணச் சட்டத்தின் கீழ் முதல் கலப்பு இந்து திருமணம் பதிவு செய்யப்பட்டது. 

## 2017 இந்து திருமணச் சட்டம்
இது இந்துக்களுக்கான முதல் கூட்டாட்சி அளவிலான தனிநபர் சட்டமாகும்.  இசுலாமாபாத்து தலைநகர் பிரதேசம், பலுசிசுதான், கைபர்-பக்துன்க்வா மற்றும் பஞ்சாப் மாகாணங்களில் வாழும் இந்துக்களுக்கு இது பொருந்தும்.  இந்து திருமண மசோதாவை மனித உரிமைகள் அமைச்சர் கம்ரான் மைக்கேல் 2016 ஆம் ஆண்டில் முன்மொழிந்தார். இது 2016 ஆம் ஆண்டு பாக்கித்தானின் தேசிய சட்டமன்றத்தில் ஒருமனதாக நிறைவேற்றப்பட்டது   2017 ஆம் ஆண்டில் பாக்கித்தான் ஆட்சிப்பேரவை சட்டத்தை நிறைவேற்றியது.  மார்ச் 2017 ஆம் ஆண்டு மார்ச்சு மாதத்தில்  பாக்கித்தான் குடியரசுத்தலைவர்  மம்னூன் உசைன் இந்து திருமண சட்டத்தில் கையெழுத்திட்டு இதை சட்டமாக்கினார்.  இந்த சட்டம் இந்துக்களுக்கு திருமணங்கள் மற்றும் விவாகரத்து பதிவு செய்வதற்கான விதிமுறைகளுக்கு வழி வகுக்கிறது மற்றும் ஆண்களுக்கும் பெண்களுக்கும் குறைந்தபட்ச திருமண வயதை 18 ஆக நிர்ணயிக்கிறது. 

## மேலும் காண்க
* பாக்கித்தானில் இந்து சமயம்

## மேற்கோள்கள்

பகுப்பு:இந்து திருமணம்
பகுப்பு:இந்து சமயச் சட்டங்கள்
பகுப்பு:பாக்கித்தான்
பகுப்பு:பாக்கித்தான் பண்பாடு
பகுப்பு:பாக்கித்தானில் சமயம்
உசாராணி

**உசாராணி** (29 மே 1958 – 20 ஜூன் 2020) என்பவர் இந்தியத் திரைப்பட நடிகை ஆவார். இவர்  மலையாள திரைப்படங்களில் அதிகம் நடித்துள்ளார்.

## இல்லறம்
உஷாராணி மலையாள திரை உலகின் இயக்குனரான என். சங்கரன் நாயர் என்பவரை 1977 திருமணம் செய்து கொண்டார்.

## திரைப்படங்கள்

### தமிழ்

* திருமலை தென்குமரி (1970)
* காலம் வெல்லும் (1970) - தனம்
* முகமது பின் துக்ளக் (1971)
* ஜக்கம்மா (1972) - வள்ளி
* சக்தி லீலை (திரைப்படம்) (1972) சரஸ்வதி
* பட்டிக்காட்டு பொன்னையா (1973) காவிரி
* அரங்கேற்றம் (1973)
* குமாஸ்தாவின் மகள் (1974) விமலா
* கண்மணி ராஜா  (1974) காஞ்சனா
* உன்னை சுற்றும் உலகம் (1977)  ரேகா
* ஓடி விளையாடு தாத்தா (1977) - சாவித்திரி
* என்னைப்போல் ஒருவன் (1978)
* புதிய வார்ப்புகள் (1979)
* நேரம் வந்தாச்சு (1982)
* சிவந்த கண்கள் (1982)
* முள் இல்லாத ரோஜா (1982)
* நாலு பேருக்கு நன்றி (1983) 
* ஒரு ஊரில் ஒரு ராஜகுமாரி (1995)  
* வள்ளி வரப் போறா (1995)  
* மன்னவா (1997)  பிரவீனின் அம்மா
* ஹரி கிருஷ்ணன்  (1998)
* ராஜ்ஜியம் (திரைப்படம்) (2002) ஜானகியின் அம்மா

### இந்தி
* சபாஷ் கங்கா ராம்

### தெலுங்கு
* ஆலு மகளு (1977) ராதாவாக
* நிஜா ரூபாலு (1974)
* புல்லட் புல்லோடு (1972)
* சிட்டி தல்லி (1972)

### கன்னடம்
* ராஜ்குமாரின் படங்கள் (சில)

## தொலைக்காட்சி வாழ்க்கை
* ஸ்வந்தம் சுஜாதா - (சூர்யா டிவி) - மலையாளத் தொடர் - நடிகை
* பார்வதி (ராடன் டிவி) - மலையாள சீரியல் - நடிகை
* என்டே மன்னு - மலையாள சீரியல் - நடிகை
* ராணி மகாராணி
* நகைச்சுவை நட்சத்திரங்கள்
* மனம் துறன்னு
* சரிகம
* கதை இதுவரே
* ஏசியாநெட் நியூஸ்
* பதிவில்
* நான் இவிடேயுண்டு
* சமகம்
* திரைப்பட வெள்ளி - ஆன்லைன்
* பாராகான் சப்பல்ஸ்

## ஆதாரங்கள்

### மூலம்
*

## வெளி இணைப்புகள்
*
*Ushakumari

பகுப்பு:1958 பிறப்புகள்
பகுப்பு:2020 இறப்புகள்
பகுப்பு:மலையாளத் திரைப்பட நடிகைகள்
பகுப்பு:20 ஆம் நூற்றாண்டின் இந்திய நடிகைகள்
பகுப்பு:தமிழ்த் திரைப்பட நடிகைகள்
பகுப்பு:தெலுங்குத் திரைப்பட நடிகைகள்
பகுப்பு:கன்னடத் திரைப்பட நடிகைகள்
பகுப்பு:சென்னை நடிகைகள்
மணிப்பூரின் நடனங்கள்

thumb| இலாய்ச்சிங் ஜகோய் நடனம்
**மணிப்பூரின் நடனங்கள்** ( *Dances of Manipur* ) என்பது இந்தியாவின் வடகிழக்கை ஒட்டிய மியான்மரின் சில பகுதிகள், மணிப்பூர், அசாம், நாகாலாந்து மற்றும் மிசோரம் ஆகிய மாநிலங்களில் நிகழ்த்தப்படும் பல்வேறு **நடன பாணிகள்** ஆகும். மணிப்புரி நடனங்கள் பாரம்பரிய மற்றும் நாட்டுப்புற நடன வடிவங்களை உள்ளடக்கியது. *ராஸ் லீலா* என்பது இந்திய பாரம்பரிய நடன வடிவங்களில் ஒன்றாகும். நாட்டுப்புற நடன வடிவங்கள் முக்கியமாக உமாங் லாய் போன்ற பழங்கால மெய்தே தெய்வங்களுக்கு அர்ப்பணிக்கப்பட்டுள்ளது. மேலும்,இலாய் அரோபா திருவிழாவின் போது . மணிப்பூரின் பல்வேறு பழங்குடி சமூகங்களின் நடனங்களாக நிகழ்த்தப்பட்டவை.

மணிப்புரி நடனம், பொதுவாக, அதன் தனித்துவமான உடைகள், அழகியல், மரபுகள் மற்றும் திறமையுடன் கூடிய ஒரு குழு நிகழ்ச்சியாகும்.  மணிப்புரி நடனம் ஒரு சமயக் கலை மற்றும் அதன் நோக்கம் ஆன்மீக விழுமியங்களின் வெளிப்பாடாக உள்ளது.. இந்த நிகழ்ச்சிக் கலையின் அம்சங்கள், மணிப்பூர் மக்களிடையே, குறிப்பாக மெய்தெய் மக்களிடையே, திருவிழாக்கள் மற்றும் திருமணங்கள் போன்ற முக்கிய சடங்குகளின் போது கொண்டாடப்படுகிறது.  

மணிப்பூரில் பல நடன வடிவங்கள் உள்ளன. இதில் மாநிலத்தில் வசிக்கும் பல்வேறு சமூகங்களின் பாரம்பரிய மற்றும் நாட்டுப்புற நடனங்கள் அடங்கும்.

## ராஸ் லீலா
thumb| ராஸ் லீலா
*ராஸ் லீலா* என்பது இந்து சமயத்தின் வைணவத்தை அடிப்படையாகக் கொண்ட, ராதை மற்றும் கிருட்டிணன் ஆகிய இருவரின் காதல் கதைகளை அடிப்படையாகக் கொண்ட நேர்த்தியான நடன நாடகத்தின்  நிகழ்ச்சிகளை அடிப்படையாகக் கொண்டது.

மணிப்பூரி *ராஸ் லீலா* நடனத்தின் வேர்கள், அனைத்து பாரம்பரிய இந்திய நடனங்களைப் போலவே, பண்டைய இந்து சமசுகிருத நூலான காந்தர்வ வேதம் ஆகும். இது தாக்கங்கள் மற்றும் பல்வேறு உள்ளூர் நாட்டுப்புற நடன வடிவங்களுக்கிடையேயான கலாச்சார இணைப்பாக உள்ளது. இடைக்கால சகாப்தத்தில் விஷ்ணு கோவில்கள் இருந்ததற்கான சான்றுகளுடன், இந்த நடன வடிவம் வாய்மொழி பாரம்பரியமாக தலைமுறையிலிருந்து தலைமுறைக்கு வாய்மொழியாக அனுப்பப்பட்டது. இந்த மணிப்புரி நடன நாடகம், பெரும்பாலும், கை மற்றும் மேல் உடல் பாகங்களுக்கு முக்கியத்துவம் அளித்து அழகும், பாவமும் கொண்ட ஒரு நடிப்பால் நிகழ்த்தப்படுகிறது.   கோல் என்ற பல இசைக்ருவிகளுடன் கீர்த்தனைகள் பாடி உருவாக்கப்பட்டது.  நாட்டிய நாடக நடன அமைப்பு வைணவ பாடல்களின் தொகுப்பு நாடகங்கள் மற்றும் கதைகளைப் பகிர்ந்து கொள்கிறது. இது அசாம் மற்றும் மேற்கு வங்காளத்தில் காணப்படும் முக்கிய கௌடிய வைணவம் தொடர்பான நிகழ்ச்சிக் கலைகளுக்கு ஊக்கமளித்தது. 

## தௌகல் ஜகோய்
thumb| தௌகல் ஜகோய்/கம்பா தோய்பி ஜகோய்
தௌகல் ஜகோய் என்பது இலாய் அரோபா திருவிழாவின் போது தெய்வங்களுக்கு முன்பாக ஆடப்படும் மெய்தெய் சமூகத்தின் நாட்டுப்புற நடனமாகும். இது *கம்பா தோய்பி ஜாகோய்* என்றும் அழைக்கப்படுகிறது. பெண் நடனக் கலைஞர்களால் மட்டுமே நிகழ்த்தப்படும் தௌகல் ஜகோயின் மாறுபாடு *லீமா ஜாகோய்* என்றும் அழைக்கப்படுகிறது. இந்த நடனத்தில் பெனா மற்றும் லாங்டன் போன்ற பாரம்பரிய இசைக்கருவிகள் பயன்படுத்தப்படுகிறது. பழங்கால மொய்ராங் இராச்சியத்தில் இயற்றப்பட்ட கம்பா தோய்பி என்ற பழம்பெரும் மெய்தெய் காவியக் கவிதையின் படி, கம்பா, குமான் இளவரசர் மற்றும் தோய்பி, மொய்ராங் இளவரசி எபுதௌ தாங்ஜிங்கின் முன் இந்த நடனத்தை நிகழ்த்தியதாக நம்பப்படுகிறது.

## மேற்கோள்கள்

### நூல் பட்டியல்
* 
* *Manipuri* by R K Singhajit Singh, *Dances of India* series, Wisdom Tree, .
* 
* 
* 
* 
* 
* 
* 
* 
* 
* , Table of Contents
* 
* 
* 
* 
* 

பகுப்பு:இந்தியாவில் நடனம்
பகுப்பு:மணிப்பூரின் பண்பாடு
அக்ரோட்ரேமா அர்னோட்டியானம்

**அக்ரோட்ரேமா அர்னோட்டியானம்** (தாவரவியல் பெயர்: *Acrotrema arnottianum*) என்ற பூக்கும் தாவரம், தில்லினேசியே (Dilleniaceae) என்ற தாவரக்குடும்பத்தின் கீழ் அமைந்துள்ளது. இதன் பிறப்பிடம், இந்திய மாநிலங்களான  கேரளம்,  தமிழ்நாடு என கண்டறிந்துள்ளனர். இத்தாவரயினம் பல்லாண்டுத் தாவரம் ஆகும். இது குட்டையான தண்டுப்பகுதியையும், முட்டை வடிவிலான இலைகளையும் கொண்டுள்ளது. பூக்கள் இருபாலின மலர்களாகவும், மஞ்சள் நிறத்துடனும் இருக்கின்றன. பழங்கள் நுண்ணறைகள் (follicules) கொண்டதாகவும், விதைகள் பளபளப்புடனும் இருக்கின்றன.

## மேற்கோள்கள்

பகுப்பு:தமிழ்நாட்டின் தாவரங்கள்